कभी खुद को नेताजी सुभाषचंद्र बोस बताने वाले तुलसीदास जी महराज उर्फ़ बाबा जयगुरुदेव का खुद का जीवन जितना विवादों भरा रहा उतना ही विवाद उनकी वसीयत को लेकर छिड़ा हुआ है। बुधवार को बाबा के उत्तराधिकारी का ऐलान करने के साथ ही आश्रम में मानों महाभारत शुरु हो गया है। ट्रस्ट के एक गुट ने अदालत में जमा चिट्ठी का हवाला देते हुए ऐलान कर दिया था कि बाबा को मुखाग्नि देने वाले ड्राइवर पंकज यादव उनकी विरासत संभालेंगे। जैसे ही यह फैसला सुनाया गया नामदान देने वाले (गुरुमंत्र देनेवाले) उत्तराधिकारी उमेश तिवारी का गुट बेहद नाराज हो गया। खुद तिवारी मथुरा से भूमिगत हो कर राजस्थान में प्रकट हुए हैं। ग़ौरतलब है कि पंकज यादव को लगभग 12 हजार करोड़ रुपये की संपत्ति वाले ट्रस्ट का अध्यक्ष बनाया गया है।